รัฐบาลไทย-ข่าวทำเนียบรัฐบาล-โฆษกรัฐบาล เผยรัฐบาลสนับสนุนการสร้างงาน สร้างอาชีพ อย่างถูกกฎหมาย และเร่งพัฒนาศักยภาพแรงงานไทย
วันศุกร์ที่ 2 กุมภาพันธ์ 2567
02/02/2567
โฆษกรัฐบาล เผยรัฐบาลสนับสนุนการสร้างงาน สร้างอาชีพ อย่างถูกกฎหมาย และเร่งพัฒนาศักยภาพแรงงานไทย
โฆษกรัฐบาล เผยรัฐบาลสนับสนุนการสร้างงาน สร้างอาชีพ อย่างถูกกฎหมาย และเร่งพัฒนาศักยภาพแรงงานไทย โดยในไตรมาสแรกของปีงบประมาณ 2567 ส่งแรงงานไทยไปต่างประเทศ 21,281 คน สร้างรายได้เข้าประเทศ 58,627 ล้านบาท
วันนี้ (2 กุมภาพันธ์ 2567)นายชัย วัชรงค์ โฆษกประจําสํานักนายกรัฐมนตรี เปิดเผยว่า รัฐบาลส่งเสริมการเข้าถึงอาชีพ ให้มีงาน มีเงิน กับแรงงานทุกกลุ่ม โดยเฉพาะการสนับสนุนให้แรงงานไทยทํางานในต่างประเทศอย่างถูกกฎหมาย เข้าถึงการคุ้มครองอย่างเป็นธรรม พร้อมกันนี้มุ่งเตรียมความพร้อมและพัฒนาแรงงานไทยให้เป็นแรงงานศักยภาพสูงสอดคล้องกับความต้องการของตลาดแรงงานในต่างประเทศ โดยเชื่อมั่นว่าจะขยายตลาดแรงงานไทยในต่างประเทศ จํานวน 100,000 อัตรา ภายในปีงบประมาณ พ.ศ. 2567
โฆษกประจําสํานักนายกรัฐมนตรีเปิดเผยข้อมูลจากกระทรวงแรงงานว่า ปัจจุบันมีแรงงานไทยทํางานอยู่ต่างประเทศทั่วโลกรวมทั้งสิ้น 118,080 คน พบว่าประเทศ/เขตเศรษฐกิจ ที่แรงงานไทยเดินทางไปทํางานมากที่สุด คือ ไต้หวัน รองลงมาคือสาธารณรัฐเกาหลี และสาขาอาชีพที่แรงงานไทยนิยมทํางานในต่างประเทศ ได้แก่ภาคเกษตรและภาคอุตสาหกรรมตามลําดับ ซึ่งในปีงบประมาณ 2567 (เดือนตุลาคม-ธันวาคม 2566) ไทยส่งแรงงานไปทํางานต่างประเทศจํานวน 21,281 คน สร้างรายได้ให้กับประเทศจากการส่งเงินกลับประเทศของแรงงาน เป็นมูลค่า 58,687 ล้านบาท
โดยกระทรวงแรงงานระบุเพิ่มเติมว่า สาขาช่างถือเป็นที่ต้องการของตลาดแรงงานอุตสาหกรรมในต่างประเทศเป็นจํานวนมากในปัจจุบัน โดยเฉพาะช่างเชื่อม กระทรวงแรงงานจึงได้ร่วมมือกับภาคเอกชนในการยกระดับทักษะ (Upskill) แรงงานที่มีความสามารถด้านการช่างให้สอดคล้องกับความต้องการของนายจ้างในต่างประเทศผ่านการอบรมและทดสอบทักษะฝีมือ เพื่อสร้างความเชื่อมั่นให้นายจ้างว่าผู้ที่ผ่านฝึกอบรมมีความรู้ ทักษะ และสามารถไปทํางานในต่างประเทศในฐานะแรงงานฝีมือ ซึ่งจะทําให้แรงงานไทยได้รับค่าจ้างที่สูงขึ้น ทั้งนี้ ผู้สนใจเข้ารับการฝึกอบรมหรือทดสอบมาตรฐานฝีมือ สามารถติดต่อที่สํานักงานพัฒนาฝีมือแรงงานทั่วประเทศ
โฆษกประจําสํานักนายกรัฐมนตรี กล่าวว่า กระทรวงแรงงานมีสํานักงานแรงงานในต่างประเทศที่รับผิดชอบเรื่องการดูแลและช่วยเหลือแรงงานไทยให้ได้รับสิทธิประโยชน์ตามกฎหมายของประเทศที่แรงงานทํางานอยู่อย่างเป็นธรรม จํานวน 12 แห่งในต่างประเทศ ได้แก่
1. สํานักงานแรงงานในประเทศซาอุดีอาระเบีย (กรุงริยาด)
2. ฝ่ายแรงงาน ประจําสถานเอกอัครราชทูต ณ กรุงอาบูดาบี สหรัฐอาหรับเอมิเรตส์
3. สํานักงานแรงงานในประเทศญี่ปุ่น
4. สํานักงานแรงงาน ณ เมืองฮ่องกง
5. สํานักงานแรงงาน ณ กรุงมะนิลา (ส่วนที่ 2) กรุงไทเป
6. สํานักงานแรงงาน ณ กรุงมะนิลา (ส่วนที่ 2) สาขาเมืองเกาสง
7. สํานักงานแรงงานในประเทศมาเลเซีย
8. สํานักงานแรงงานในประเทศสิงคโปร์
9. สํานักงานแรงงานในประเทศบรูไน สถานเอกอัครราชทูต ณ บันดาร์เสรีเบกาวัน
10. ฝ่ายแรงงาน ประจําสถานเอกอัครราชทูต ณ กรุงเทลอาวีฟ ประเทศอิสราเอล
11. ฝ่ายแรงงานประจําสถานเอกอัครราชทูต ณ กรุงโซล ประเทศสาธารณรัฐเกาหลี
12. ฝ่ายแรงงาน คณะผู้แทนถาวรไทย ประจําสหประชาชาติและองค์กรระหว่างประเทศอื่น ๆ ณ นครเจนีวา ประเทศสวิตเซอร์แลนด์
“นายเศรษฐา ทวีสิน นายกรัฐมนตรีและรัฐมนตรีว่าการกระทรวงการคลัง
ให้ความสําคัญกับการสร้างงานสร้างอาชีพให้กับแรงงานทุกกลุ่ม เพื่อให้มีรายได้ที่มั่นคง สามารถเลี้ยงตัวเองและครอบครัวได้ พร้อมมุ่งขยายตลาดแรงงานต่างประเทศและส่งออกแรงงานฝีมือที่มีคุณภาพ มีทักษะ ไปทํางานในต่างประเทศ สร้างรายได้กลับเข้าประเทศ ทั้งนี้ นายกรัฐมนตรีย้ําด้วยความห่วงใยว่า ขอให้ติดต่อทํางานต่างประเทศผ่านหน่วยงานที่รับผิดชอบของรัฐบาล เดินทางไปอย่างถูกต้อง เพื่อให้ได้รับการคุ้มครอง สวัสดิการ อย่างถูกต้องตามกฎหมายของประเทศนั้นๆ ” นายชัย กล่าว